हमने उक्त लक्षणों को हुबहु हाथ में ढूंढने का प्रयास किया परन्तु सैकड़ों हाथों में परीक्षण के उपरांत भी उक्त लक्षण स्पष्टत: दृष्टिगत नहीं हुए। किसी भी हाथ में मोर, बैल, शेर, कछुआ, लक्ष्मी अथवा गज के दर्शन नहीं हुए। तो क्या यह माना जाए कि उक्त लक्षण हाथ में होते ही नहीं हैं ? या इनमें छिपे सांकेतिक शब्दों का अर्थ उसी प्रकार हाथ में ढूंढने का प्रयास किया जाए जैसे जैमिनी मुनि ने जैमिनी सूत्रम् में कपटयादि वर्गों का प्रयोग कर अपनी बात कही है ? इन्हीं संकेतों को सैकड़ों हाथों में परीक्षण कर ढूंढने का प्रयास किया है जो विज्ञ पाठकों के समक्ष है। इसके साथ ही प्राचीन मनीषी इनका क्या फल बताते हैं, यह भी उल्लेखित करना उपयुक्त महसूस होता है।